KOMISSION ASETUS (EY) N:o 1921/95,
annettu 3 päivänä elokuuta 1995,
hedelmä- ja vihannesjalostealan tuontitodistusjärjestelmän soveltamista koskevista yksityiskohtaisista säännöistä ja asetusten (ETY) N:o 2405/89 ja (ETY) N:o 3518/86 kumoamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesjalostealan yhteisestä markkinajärjestelystä 24 päivänä helmikuuta 1986 annetun neuvoston asetuksen (ETY) N:o 426/86 (1), sellaisena kuin se on viimeksi muutettuna komission asetuksella (EY) N:o 1032/95 (2), ja erityisesti sen 9 artiklan 2 kohdan,
sekä katsoo, että
komission asetuksessa (ETY) N:o 2405/89 (3), sellaisena kuin se on viimeksi muutettuna asetuksella (EY) N:o 1032/95, vahvistetaan hedelmä- ja vihannesjalostealan tuonti- ja ennakkovahvistustodistusten järjestelmän soveltamista koskevat yksityiskohtaiset säännöt; koska asetusta (ETY) N:o 426/86 on muutettu Uruguayn kierroksen monenvälisten kauppaneuvottelujen yhteydessä tehtyjen sopimusten täytäntöön panemiseksi tarvittavista maatalousalan mukautuksista annetulla neuvoston asetuksella (EY) N:o 3290/94 (4), on aiheellista poistaa ennakkovahvistusjärjestelmä sekä tehdä tämän vuoksi ja saadun kokemuksen perusteella aiheellisia muutoksia vientitodistuksia koskeviin yksityiskohtaisiin sääntöihin siten, että nykyisen järjestelmän olennainen osa säilyy; samasta syystä appelsiinimehun tuontiin sovellettavista erityisistä valvontatoimenpiteistä annettu komission asetus (ETY) N:o 3518/86 (5), sellaisena kuin se on viimeksi muutettuna asetuksella (EY) N:o 1363/95 (6), on myös korvattava uudella ja tarvittavat toimenpiteet sisällytettävä todistusjärjestelmään; selvyyden vuoksi olisi annettava uusi asetus tuontitodistusjärjestelmän soveltamista koskevista yksityiskohtaisista säännöistä ja kumottava asetukset (ETY) N:o 2405/89 ja (ETY) N:o 3518/86,
kyseiset tuontitodistusjärjestelmän soveltamista koskevat yksityiskohtaiset säännöt joko täydentävät maataloustuotteiden tuonti-, vienti- ja ennakkovahvistustodistusten järjestelmän soveltamista koskevista yhteisistä yksityiskohtaisista säännöistä 16 päivänä marraskuuta 1988 annetun komission asetuksen (ETY) N:o 3719/88 (7), sellaisena kuin se on viimeksi muutettuna asetuksella (EY) N:o 1199/95 (8), säännöksiä tai poikkeavat niistä,
tarvittavien toimenpiteiden toteuttamisen helpottamiseksi markkinoiden häiriön tai sen uhan varalta olisi säädettävä hakemuksen ja todistuksen antamisen välisen tarkan määräajan käyttöön ottamisesta,
tuontitodistuksen voimassaoloaika täytyy vahvistaa kansainvälisen kaupan käytäntö huomioon ottaen; tuontitodistuksia varten asetettavan vakuuden määrä täytyy vahvistaa järjestelmän moitteettoman toiminnan mahdollistaville tasoille,
tiettyjen tuotteiden kaupan rakenteen paremman tuntemuksen varmistamiseksi olisi vaadittava, että tuotteissa on merkintä alkuperämaasta ja että tuoja tuo vain mainitusta maasta; kyseessä olevien tuotteiden kaupan erityispiirteet huomioon ottaen olisi kuitenkin annettava alkuperämaan muuttamisen mahdollistavat säännökset,
hakijan täytyy ilmoittaa todistushakemuksessaan tarkka yhdistetyn nimikkeistön alanimike; luonnollisen sokeripitoisuuden suurten vaihteluiden ja muuntokurssien vaihteluiden takia tiettyjen CN-koodeihin 2008 ja 2009 kuuluvien tuotteiden kohdalla ei ole aina mahdollista tietää tarkkoja alanimikkeitä todistushakemuksen jättöhetkellä; näille tuotteille olisi annettava erityissäännökset,
asetuksen (ETY) N:o 3719/88 5 artiklan 1 kohdan neljännessä luetelmakohdassa säädetään, että todistusta ei vaadita sellaisilta toimilta, joiden määrät olisivat tehneet tarpeelliseksi sellaisen todistuksen antamisen, jonka osalta vakuus on enintään 5 ecua; asetuksen (ETY) N:o 3719/88 14 artiklan 3 kohdassa säädetään, että vakuutta ei vaadita, kun todistuksessa edellytetyn vakuuden määrä on enintään 5 ecua tai tietyissä tapauksissa enintään 25 ecua; näiden hedelmä- ja vihannesjalostetuotteiden säännösten soveltaminen johtaa vakuuden määrien erojen vuoksi säännösten soveltamisalaan kuuluvien tuotteiden määrien suureen vaihteluun; erityisesti hallinnon yksinkertaistamiseksi on tarpeen määritellä ne tuotemäärät, jotka voidaan tuoda ilman todistusta; on myös määriteltävä määrä, jota pienemmälle määrälle tulee laatia tuontitodistus ilman vaatimusta vakuudesta; asetuksen (ETY) N:o 3719/88 14 artiklan 3 kohdan toisen alakohdan säännöstä ei ole aiheellista soveltaa, ja
tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Tässä asetuksessa vahvistetaan asetuksen (ETY) N:o 426/86 9 artiklassa säädetyn tuontitodistusjärjestelmän soveltamista koskevat yksityiskohtaiset säännöt. Luettelo tähän järjestelmään kuuluvista tuotteista on liitteessä.
I OSASTO
Tuontitodistukset
2 artikla
1. Tuontitodistukset ovat voimassa asetuksen (ETY) N:o 3719/88 21 artiklan 1 kohdan mukaisesti kolme kuukautta niiden antopäivästä.
2. Komissio voi päättää, että sellaisille tuotteille, joiden kohdalla näyttää olevan tarpeen seurata erityisellä huolella tuonnin kehitystä markkinoiden häiriön tai sen uhan varalta, annetaan tuontitodistus viidentenä hakemusten jättöpäivää seuraavana arkipäivänä.
3 artikla
1. Vakuuden määrä tuontitodistuksia varten vahvistetaan jokaiselle tuotteelle liitteessä esitetyssä taulukossa.
2. Asetuksen (ETY) N:o 3719/88 14 artiklan 3 kohdan 1 alakohdasta poiketen vakuutta ei vaadita tuontitodistukselta, joka koskee alle 1 000 kilogramman määrää. Asetuksen (ETY) N:o 3719/88 14 artiklan 3 kohdan 2 alakohtaa ei sovelleta.
3. Asetuksen (ETY) N:o 3719/88 5 artiklan 1 kohdan neljännestä luetelmakohdasta poiketen todistusta ei vaadita sellaisilta toimilta, jotka koskevat enintään 500 kilogramman määriä, jos vakuuden määrä ei ylitä yhtä ecua sadalta kilogrammalta.
4 artikla
Jos tietyt samaan yhdistetyn nimikkeistön alanimikkeeseen kuuluvat tuotteet kuuluvat tuontitodistusjärjestelmään, todistushakemuksen ja tuontitodistuksen 15 kohdassa on oltava tuotteiden kuvaus ja 16 kohdassa CN-koodi, jota edeltää merkintä "ex".
Todistus on voimassa näille kuvailluille tuotteille.
5 artikla
1. Liitteessä esitettyjen tuotteiden kohdalla todistushakemuksen ja tuontitodistuksen 8 kohdassa on ilmoitettava alkuperämaa.
Todistus velvoittaa tuomaan mainitusta alkuperämaasta.
2. Todistuksen haltija voi hakea vain yhden kerran muutosta alkuperämaahan edellyttäen, että seuraavia säännöksiä noudatetaan:
a) alkuperämaan muutoshakemus
- esitetään viranomaiselle, joka on antanut alkuperäisen todistuksen,
- sisältää alkuperäisen todistuksen ja kaikki annetut todistuksen otteet,
- on asetuksen (ETY) N:o 3719/88 13 artiklan, 14 artiklan 1 kohdan ja 15 artiklan säännösten alainen;
b) todistuksen antanut viranomainen säilyttää alkuperäisen todistuksen ja kaikki todistuksen otteet ja antaa korvaavan todistuksen sekä tarvittaessa yhden tai useamman korvaavan todistuksen otteen,
Jos korvaavan todistuksen laatimiseen tarvittavana aikana kuitenkin keskeytetään todistusten antaminen uutta alkuperämaata varten, korvaavan todistuksen hakemus hylätään ja alkuperäinen todistus ja tarvittaessa sen ote tai otteet palautetaan todistuksen haltijalle;
c) korvaava todistus ja tarvittessa korvaava ote tai otteet
- annetaan tuotteen määrälle, joka, sallittu poikkeama huomioon ottaen, vastaa alkuperäisen asiakirjan käytettävissä olevaa enimmäismäärää,
- sisältävät 20 kohdassa alkuperäisen todistuksen numeron ja tarvittaessa antopäivämäärän,
- sisältävät 8 kohdassa uuden alkuperämaan nimen,
- sisältävät muissa kohdissa kaikki samat tiedot ja erityisesti saman voimassaolon päättymispäivän kuin alkuperäisessä asiakirjassa.
6 artikla
1. Jos on kyse:
- CN-koodiin 2008 kuuluvista persikoista, aprikooseista tai päärynöistä ja
- CN-koodiin ex 2009 80 kuuluvasta kirsikkamehusta
hakija voi merkitä tuontitodistushakemukseen CN-koodit, erityisesti seuraavat CN-koodit;
2008 40 51 ja 2008 40 59, tai 2008 40 71 ja 2008 40 79, tai 2008 50 61 ja 2008 50 69, tai 2008 50 71 ja 2008 50 79, tai 2008 70 61 ja 2008 70 69, tai 2008 70 71 ja 2008 70 79, tai ex 2009 80 35 ja 2009 80 36, tai ex 2009 80 71, ex 2009 80 84 ja 2009 80 96.
Nämä hakemuksessa ilmoitetut koodit merkitään tuontitodistukseen.
2. Jos hakija toimii 1 kohdan säännösten mukaisesti ja vakuuden määrät ovat kyseisten alanimikkeiden osalta erilaiset, muodostettavan yhteisen vakuuden määrä on sama kuin suurin määrä.
II OSASTO
Ilmoitukset
7 artikla
1. Jäsenvaltioiden on ilmoitettava komissiolle ennen joka kuukauden viidettä arkipäivää tiedot alkuperämaista sekä tuotteiden määristä, joille tuontitodistuksia on edellisen kuukauden aikana annettu, eriteltyinä yhdistetyn nimikkeistön ja liitteessä esitetyn kuvauksen mukaisesti.
2. Sellaisten jaksojen aikana, jolloin sovelletaan 2 artiklan 2 kohdan säännöksiä, ja edellä 1 kohdasta poiketen, jäsenvaltioiden on ilmoitettava komissiolle 1 kohdassa tarkoitetut tuontitodistushakemuksia koskevat mahdolliset tiedot seuraavasti:
- keskiviikkoisin maanantaina ja tiistaina jätetyt hakemukset,
- perjantaisin keskiviikkona ja torstaina jätetyt hakemukset,
- maanantaisin edellisen viikon perjantaina jätetyt hakemukset.
3. Jos yhtään tuontitodistusta ei ole haettu eikä annettu kalenterikuukauden aikana, kyseisen jäsenvaltion on ilmoitettava tästä komissiolle ennen seuraavan kuukauden viidettä arkipäivää.
III OSASTO
Loppusäädökset
8 artikla
1. Kumotaan asetukset (ETY) N:o 2405/89 ja (ETY) N:o 3518/86.
2. Viittaukset asetukseen (ETY) N:o 2405/89 on katsottava viittauksiksi tähän asetukseen.
9 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä elokuuta 1995.